Klag teen formulemelk-pa laat vaarNaas en Natasha le Roux saam met klein Ariana. (Foto: Tania Heyns/Maroela Media) Naas le Roux van Centurion sê hy het geen vertroue meer in die Suid-Afrikaanse Polisiediens nie nadat polisiebeamptes hom vroeër vandeesmaand ’n “les wou leer” en in hegtenis geneem het. Dit omdat hy die aandklokreël oortree het toe hy formulemelk vir sy en sy vrou, Natasha, se pasgebore baba gaan koop het. Die egpaar het die vorige aand met klein Ariana (nou 12 dae oud) se voeding gesukkel en sy was later lusteloos van die honger. Daarom dat Naas inderhaas apteek toe is om formulemelk te koop. Naas was veronderstel om vandag (Maandag) in die hof te verskyn, maar die Le Roux-egpaar het intussen saam met AfriForum se privaatvervolgingseenheid aangekondig dat die Nasionale Vervolgingsgesag (NVG) geweier het om klag teen Naas in te stel. Die betaalstrokie vir die formulemelk – getuienis wat Naas se onskuld bewys – moes egter eers aan die aanklaer beskikbaar gestel word, aangesien die polisie nooit dié getuienis in die saakdossier gevoeg het nie. ŉ Siviele eis sal nou teen die betrokke polisiebeamptes asook die SAPD aanhanging gemaak word en streng dissiplinêre stappe teen die polisiebeamptes word versoek. Só het gebeure verloop Naas le Roux (Foto: Tania Heyns/Maroela Media) Adv. Gerrie Nel, hoof van AfriForum se privaatvervolgingseenheid, het vanoggend gesê klein Ariana is op 6 Januarie in die Netcare Unitas-hospitaal in Centurion gebore. Sy en haar ma is op 7 Januarie ontslaan waarna hulle omstreeks 15:30 tuisgekom het. Klein Ariana was teen 21:00 onrustig en huilerig en teen 24:00 was dit duidelik dat daar probleme is met haar voeding. Ariana het in dié stadium nie meer gereageer nie en lusteloos voorgekom en Naas het hom na ’n noodapteek naby die huis gehaas. Dié apteek kon hom egter nie help nie en hy is omstreeks 01:00 noodgedwonge na die Clicks by die Unitas-hospitaal om formulemelk te koop. Naas is op pad huis toe sowat 250 m van die huis deur twee polisiebeamptes voorgekeer. “[Die polisiebeamptes] het geweier om na rede te luister of te begryp dat Naas die aandklokreël weens ’n noodgeval moes verbreek. Dit ten spyte van die feit dat hy vir hulle die strokie en die blik melk kon wys,” het Nel gesê. Die polisiebeamptes, wat geen sigbare eieningskaarte of kentekens vertoon het nie, was volgens Naas baie aggressief en het hom verskeie kere beledig en mondelings geïntimideer. Een van die beamptes het later na bewering gesê hulle gaan hom in hegtenis neem en ŉ les leer. Een van die beamptes het Naas se motorsleutels uit sy kar gepluk en pogings aangewend om hom te verhoed om opnames van hul gesprek te maak. Naas is egter later toegelaat om Natasha te bel, waarna sy in haar nagklere met Ariana in haar arms na die toneel moes stap om die formulemelk te kry. Sy het by die polisiebeamptes gepleit om haar man te laat gaan, maar die polisiebeamptes het geweier. Een van die polisiebeamptes het haar gevra of sy kan bestuur en sy moes met klein Ariana op haar skoot huis toe ry terwyl Naas in hegtenis geneem en polisiestasie toe geneem is. Daar is aan Natasha gesê dat sy agter hulle kan aanry om haar man se borgtog by die polisiestasie te betaal. Sy het Ariana eers huis toe geneem en gevoed. By haar aankoms by die polisiestasie is sy egter aangesê om huis toe te gaan of sy sou ook in hegtenis geneem word. Naas en Natasha le Roux saam met klein Ariana. (Foto: Tania Heyns/Maroela Media) Die egpaar se prokureur, Lily Rautenbach, se hulp is ontbied en Naas is omstreeks 11:00 op waarskuwing vrygelaat, nadat hy ure lank saam met sewe ander verdagtes aangehou is. Rautenbach het afskrifte van die betaalstrokie aan die polisie by die polisiestasie oorhandig. Dié getuienis is egter verwerp en nooit by die saakdossier gevoeg nie. Trauma, verontwaarding Naas vertel dat hy getraumatiseerd is ná die voorval en gereeld terugdink na daardie nag wanneer hy ’n polisiebeampte in uniform of ŉ polisievoertuig gewaar. “’n Mens het al voorheen gewonder of dit werklik ŉ polisiebeampte is [wanneer jy ŉ beampte in ŉ uniform sien]. Nou maak dit nie eers saak of dit werklik ŉ beampte is nie. Jy kan hom nie vertrou nie.” “Geen gesin behoort deur so iets te gaan nie, veral nie onnodig nie.” Nel sê op sy beurt almal in sy kantoor was stomgeslaan deur die betrokke voorval. Hy sê die optrede van die polisie in hierdie geval is tekenend van ŉ gebrek aan opleiding, asook ŉ versuim om te verstaan wat die doel van die inperkingsregulasies is. “Die doel van die regulasies is nie – soos polisieminister Bheki Cele trots aankondig, om meer as 7 000 mense met kriminele rekords te belas omdat hulle nie maskers dra nie – maar om die las op hospitale te verlig deur te verhoed dat die virus versprei.” Kallie Kriel, uitvoerende hoof van AfriForum, sê dit blyk toenemend dat sekere wetstoepassers die inperkingsregulasies misbruik om gewone, wetsgehoorsame mense af te knou eerder as om hulle op die bekamping van ernstige misdaad toe te spits. “Hierdie was duidelik ŉ noodgeval en die polisiebeamptes se gebrek aan insig en empatie om die regulasies op ’n redelike wyse af te dwing, is werklik skokkend.” WAARSKUWING: Aanstootlike taalgebruik in video: